ΓΡΑΠΤΗ ΕΡΩΤΗΣΗ E-3979/97 υποβολή: Eva Kjer Hansen (ELDR) προς την Επιτροπή (14 Iανουαρίου 1998)

Θέμα: Ρυθμίσεις σχετικά με τη διαγραφή και/ή αναβολή της εξόφλησης τελωνειακών οφειλών

Η προσωρινή εξεταστική επιτροπή του Ευρωπαϊκού Κοινοβουλίου που ασχολείται με τη ρύθμιση της ενδοκοινοτικής διαμετακόμισης συνέστησε στην Επιτροπή να συμπεριλάβει στο σύνολο των μεταρρυθμιστικών της μέτρων πρόταση για την απόσβεση των προς είσπραξη τελωνειακών οφειλών (βλ. σύσταση 27, ΡΕ 220.895/τελ.).

Μπορεί η Επιτροπή να ανακοινώσει με ποιον τρόπο ακολούθησε τη σύσταση να ενσωματώσει την πρόταση για την απόσβεση των προς είσπραξη τελωνειακών οφειλών και να αναφέρει το χρονοδιάγραμμα που προβλέπει για την εφαρμογή των μέτρων αυτών;

Μπορεί η Επιτροπή να ανακοινώσει κατά πόσο έχει ζητηθεί από τις τελωνειακές αρχές να εγκρίνουν από κοινού την αναβολή των εκκρεμουσών απαιτήσεων επιστροφής, έως ότου η προαναφερθείσα ρύθμιση τεθεί σε ισχύ και να αναφέρει σε ποιο αποτέλεσμα η παράκληση αυτή έχει οδηγήσει;

Απάντηση του κ. Monti εξ ονόματος της Επιτροπής (24 Φεβρουαρίου 1998)

Με τη σύσταση αριθ. 27 της εξεταστικής επιτροπής του Κοινοβουλίου για τη διαμετακόμιση, στην οποία αναφέρεται το αξιότιμο μέλος του Κοινοβουλίου, προτείνεται στην Επιτροπή να υποβάλει πρόταση για την απόσβεση των εκκρεμουσών οφειλών εφόσον αποδεικνύεται ότι αποτελούν συνέπεια κακής διαχείρισης. Σύμφωνα πάντα με την εν λόγω σύσταση, εν αναμονή της λήψεως του μέτρου αυτού, οι τελωνειακές αρχές θα πρέπει να κληθούν να αναστείλουν τις απαιτήσεις πληρωμής που υφίστανται πριν από την εισαγωγή της εγγύησης κατά 100% για τα ευαίσθητα εμπορεύματα.

Η Επιτροπή, στην ανακοίνωσή της προς το Κοινοβούλιο και το Συμβούλιο σχετικά με «σχέδιο δράσης για τη διαμετακόμιση στην Ευρώπη - μια νέα τελωνειακή πολιτική» ((ΕΕ C 176 της 10.6.1997. )), εξέθεσε τους λόγους οι οποίοι, κατά την την άποψή της, εμποδίζουν την εφαρμογή της εν λόγω σύστασης. Οι λόγοι αυτοί συνοψίζονται σε τρία σημεία. Πρώτον, οι εκκρεμούσες οφειλές αφορούν ταυτόχρονα κοινοτικούς πόρους (δασμούς) και εθνικούς πόρους (ΦΠΑ και φόρους κατανάλωσης) και, κατά συνέπεια, τα κράτη μέλη είναι εκείνα που πρέπει να καθορίσουν τη συνέχεια που θα δοθεί σε αιτήσεις για τη μη είσπραξη των δεύτερων.

Στη συνέχεια, όσον αφορά την τελωνειακή οφειλή, η ισχύουσα τελωνειακή νομοθεσία δεν προβλέπει τη γενική διαγραφή της οφειλής, γεγονός που θα δημιουργούσε εξάλλου ανισότητες δεδομένης της ποικιλίας των επιμέρους περιπτώσεων. Αντιθέτως, προβλέπει τη δυνατότητα διαγραφής ή μη είσπραξης του ποσού της οφειλής σε ειδικές περιπτώσεις. Οι περιπτώσεις αυτές είναι αναγκαστικά αυστηρά ατομικές και πρέπει να αποτελούν αντικείμενο εξέτασης κατά περίπτωση, στο κατάλληλο επίπεδο (εθνικό ή κοινοτικό), λαμβάνοντας υπόψη το γεγονός ότι ο κύριος υπόχρεος φέρει την ευθύνη της ομαλής εξέλιξης των πράξεων κοινοτικής διαμετακόμισης, έστω κι αν είναι θύμα πράξεων απάτης εκ μέρους οργανωμένων ομάδων κακοποιών, ακόμη και αν λαμβάνεται ενδεχομένως υπόψη ο καθοριστικός ρόλος της διοίκησης σε περίπτωση μη κανονικών πράξεων διαμετακόμισης.

Τέλος, η τελωνειακή νομοθεσία, για αντίστοιχους με τους προαναφερθέντες λόγους, δεν περιλαμβάνει διατάξεις που να επιτρέπουν τη γενική αναστολή των πληρωμών. Λαμβανομένων υπόψη των ανωτέρω, η εν λόγω αναστολή, την οποία στην πραγματικότητα επιθυμούν οι επιχειρήσεις, δεν φαίνεται να επιλύει το πρόβλημα, εφόσον το πρόβλημα παραμένει και μετά τη λήξη της. Αντιθέτως, η τελωνειακή νομοθεσία προβλέπει για τις τελωνειακές αρχές τη δυνατότητα να παρέχουν προθεσμίες και διευκολύνσεις πληρωμής. Στο εξής οι ίδιες οι επιχειρήσεις, οι οποίες είναι γνώστες των επιμέρους δυσχερειών οφείλουν να προσεγγίσουν τις εν λόγω αρχές. Η Επιτροπή σχεδιάζει επίσης να προτείνει την επέκταση του πεδίου εφαρμογής της αναστολής εξόφλησης των οφειλών σε περιπτώσεις μεγάλου αριθμού υπόχρεων της τελωνειακής οφειλής, για τον καλύτερο προσδιορισμό της αρχής της ευθύνης του κύριου υπόχρεου και την αποτελεσματική αναζήτηση των μετερχομένων απάτη.